РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/454-21

8. новембар 2021. године

Б е о г р а д

ЗАПИСНИК

17. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 8. НОВЕМБРА 2021. ГОДИНЕ

Седница је почела у 11,00 часова.

Седницом је председавао: проф. др Љубинко Ракоњац, председник Одбора.

Седници су присуствовали чланови Одбора: заменик председника Одбора Жарко Богатиновић, Гојко Палалић, Марија Тодоровић, Томислав Јанковић, Весна Кришанов, Јелена Обрадовић, Александар Југовић, Невенка Костадинова, Акош Ујхељи, Мина Китановић и Јасмина Каранац као и заменици чланова Одбора: Владимир Граховац (заменик члана Марка Младеновића) и Оља Петровић (заменик члана Марка Парезановића).

Седници нису присуствовали чланови Одбора: Драгана Радиновић, Марко Младеновић, Марко Парезановић, Драган М. Марковић и мр Дејан Раденковић.

Седници су присуствовале и представнице Министарства за заштиту животне средине: Александра Имширагић Ђурић, помоћник министра и Биљана Миленковић, шеф Одсека за управљање биоцидним производима, као и представница Зелене столице: Веселина Пелагић из Фондације за истраживање и развој, безбедност хране и еко здравље.

На предлог председника, са 13 гласова „за“, једногласно, усвојен је следећи:

Д н е в н и р е д :

1. Разматрање Предлога закона о биоцидним производима, који је поднела Влада, у начелу;
2. Разматрање Предлога закона о изменама Закона о интегрисаном спречавању и контроли загађивања животне средине, који је поднела Влада, у начелу;
3. Разно.

Пре преласка на рад по утврђеном дневном реду, са 13 гласова „за“, једногласно, усвојен је Записник 16. седнице Одбора за заштиту животне средине, одржане 7. октобра 2021. године.

Прва тачка дневног реда – **Разматрање Предлога закона о биоцидним производима, који је поднела Влада, у начелу**

Александра Имширагић Ђурић, помоћник министра за заштиту животне средине, навела је да је Закон о биоцидним производима још један од закона у ресору животне средине који је припремљен у поступку усклађивања легислативе са прописима Европске уније. Њим се врши усклађивање са Уредбом о биоцидним производима, уважавајући став Европске комисије изнет у Скрининг извештају за Поглавље 27, да Република Србија треба да усклади законодавство са овом уредбом. Додала је да је важећи закон, који уређује биоцидне производе донет 2009. године и да је усклађен са Директивом 98/8/ЕЗ о стављању биоцидних производа на тржиште, у мери у којој је то било оправдано и изводљиво за земљу која има статус кандидата за приступање Европској унији. Преузети су захтеви који нису условљени чланством у Европској унији, али и одлуке које доноси Европска комисија, а које се на основу закона диркетно примењују. Европска комисија је 2012. године донела Уредбу (ЕУ) 528/2012 о чињењу доступним на тржишту и коришћењу биоцидних производа, којом је Директива о биоцидним производима стављена ван снаге. Истакла је да је Уредба превасходно донета ради боље хармонизације правила за стављање у промет и коришћење биоцидних производа на јединственом тржишту ЕУ. Нагласила је да је основни циљ Закона о биоцидним производима унапређење система управљања биоцидним производима прописивањем нових јасних и транспарентних правила и процедура којима се осигурава да се на тржишту Републике Србије чине доступним биоцидни производи који немају неприхватљиве штетне ефекте на здравље људи и животиња или неприхватљиве ефекте на животну средину. Једна од кључних новина јесте уређивање стављања на тржиште производа који су третирани биоцидним производом и утврђивање обавезе да лице, које ставља на тржиште третирани производ, тај производ прописано обележи. Овим додатним захтевом подиже се свест и информисаност потрошача о третираном производу како би направио избор да ли ће тај производ купити и користити или не.

Законом се преузимају активне супстанце које су одобрене у Европске уније, и то Листа одобрених активних супстанци (Листа I), као и Листа активних супстанци које су „повољнијег профила за здравље људи и животну средину“ (Листа Ia). Поред тзв. позитивне листе активних супстанци, овим законом уређује се и тзв. негативна листа. Активне супстанце за које је у Европска унија донела одлука о неодобравању, уписују се у Листу II и не могу се користити у биоцидним производима који се чине доступним на тржишту Републике Србије. Нагласила је да се биоцидни производ може наћи на тржишту и користи само уколико произвођач, увозник, дистрибутер или корисник поседује одобрење да се биоцидни производ чини доступним на тржишту, затим решење о упису у Листу биоцидних производа који могу бити доступни на тржишту и који се могу користити до доношења одобрења као и решење о признавању одобрења за чињење доступним на тржишту и коришћење донетог у складу са прописом Европске уније, од стране надлежног органа земље чланице Европске уније или од стране Европске комисије. Напоменула је да је законом прописано да биоцидни производ, за који није донет акт за чињење доступним на тржишту и коришћење или активна супстанца која не испуњава утврђене услове, могу да се чине доступним на тржишту само ради коришћења у експерименталне или сврхе научног истраживања за које потврду издаје Министарство заштите жиивотне средине.

Што се тиче надзора над увозом биоцидних производа, њега врши царински орган који неће дозволити увоз производа за који није донето одобрење, решење о упису у Привремену листу, решење о признавању одобрења као и привремена дозвола.

Још једна новина односи се на правила за стављање на тржиште супстанци, смеша или производа који су третирани биоцидним производом (третираних производа) при чему је дефинисана обавеза лицу које ставља на тржиште третирани производ да тај производ прописно обележи. Прописано је који подаци су доступни јавности, а који се сматрају тајном. Остали подаци могу се означити као поверљиви, а Министарство ће одлучити о томе да ли ће они бити доступни јавности на основу прописа о слободном приступу информацијама од јавног значаја. Ради лакшег надзора, прописана је обавеза вођења евиденције о стављању на тржиште биоцидног производа, као и евиденције о производном процесу која је релевантна за квалитет и безбедност биоцидног производа који се ставља на тржиште. Истакла је да вођење Регистра биоцидних производа омогућава транспарентност донетих аката, као и прецизну евиденцију о биоцидним производима и лицима која их чине доступним на тржишту и користе он је саставни део Интегралног регистра хемикалија, који се води у складу са законом којим се уређују хемикалије. Подсетила је да је 2019. године успостављен електронски портал за Интегрални регистар хемикалија (е-ИРХ портал) чиме су створени услови за електронско пословање у области хемикалија и биоцидних производа и постигнута је електронска комуникација са привредним субјектима. Ради свеобухватнијег надзора, дато је овлашћење да инспекцијски надзор, поред инспектора за заштиту животне средине, врше и санитарни и ветеринарски инспектори, сваки у свом делокругу.

Прелазним одредбама успостављен је однос између новог закона и закона који престаје да важи у погледу њиховог дејства на поступке који су започети за време важења ранијег закона. За биоцидни производ који се чини доступним на тржишту и користи, а за који према важећем закону није постојала обавеза добијања акта за стављање у промет, прописана је обавеза и одређен је рок за подношење захтева за доношење акта за чињење доступним на тржиште и коришћење. Имајући у виду да се такав биоцидни производ налази на тржишту, а Министарство нема података о њему, рок од 60 дана одређен je како би се, са једне стране, што пре осигурало безбедно чињење доступним на тржишту таквог биоцидног производа, а са друге стране, омогућило подносиоцу захтева да припреми прописану документацију, осим тога, како законом који престаје да важи није био обухваћен третирани производ, овим законом дат је рок од 180 дана да се третирани производ прописано обележи.

Нагласила је важност Твининг пројекта, који је рађен у сарадњи са експертима из Аустрије, Словеније, Ирске и Белгије, као и важност билатералног пројекта, који је рађен у сарадњи са националним правним консултантом и експертима Шведске агенције за хемикалије (KemI), а приликом кога је израђен Нацрт новог закона о биоцидним производима са циљем усклађивања националног законодавства са одредбама Уредбе о биоцидним производима.

На крају свог излагања, истакла је да усвајање Закона о биоцидним производима доприноси бољој заштити здравља људи, здравља животиња и очувању животне средине, да се унапређује контрола чињења доступним на тржишту и коришћења биоцидних производа, обезбеђује да се на тржишту РС чине доступним само биоцидни производи чије је коришћење безбедно, да се унапређују трговинске размене биоцидних производа и третираних производа са земљама Европске уније и трећим земљама, уз истовремено уклањање непотребних трговинских баријера итд. Такође усвајањем Закона о биоцидним производима потврђује се спремност Републике Србије да политику управљања хемикалијама, укључујући биоцидне производе, усклади са политиком ЕУ у области хемикалија и животне средине, укључујући „Зелени договор“, што је важно за напредак у преговорима о приступању.

По овој тачки дневног реда није било дискусије.

На предлог председника Одбора, Одбор је, са 13 гласова „за“, једногласно, одлучио да предложи Народној скупштини да прихвати Предлога закона о биоцидним производима, који је поднела Влада, у начелу.

Председник Одбора обавестио је чланове да је на овај предлог закона поднет само један амандман, и то на члан 66. који је поднео народни посланик Гојко Палалић.

Александра Имширагић Ђурић, помоћник министра за заштиту животне средине изјаснила се да је поднети амандман прихватљив, будући да се односи на техничку редакцију текста, те да се тиме не мења суштина закона.

На предлог председника Одбора, Одбор је, са 13 гласова „за“, једногласно, одлучио да предложи Народној скупштини да прихвати амандман на члан 66. који је поднео народни посланик Гојко Палалић.

За известиоца Одбора на седници Народне скупштине одређен је проф. др Љубинко Ракоњац, председник Одбора.

Друга тачка дневног реда – **Разматрање Предлога закона о изменама Закона о интегрисаном спречавању и контроли загађивања животне средине, који је поднела Влада, у начелу**

Александра Имширагић Ђурић, помоћник министра за заштиту животне средине, нагласила је да се измене Закона о интегрисаном спречавању и контроли загађивања животне средине тичу члана 9. и члана 34. Када се ради о изменама члана 9, реч је о техничком усаглашавању текста, док се измене члана 34. односе на продужење рока надлежном органу за решавање по поднетим захтевима за издавање интегрисане дозволе, укључујући и постројења за која ће се преговарати транзициони периоди са Европском унијом. Ова промена настаје услед усклађивања са преговарачком позицијом за Поглавље 27 (Животна средина и климатске промене) и услед спречености оператера да своје захтеве комплетирају, с обзиром на сложеност целокупне процедуре (да би се добила интегрисана дозвола, потребне су и водне, и употребне дозволе, и остала документа од стране других надлежних органа). Нагласила је да је било прописано ће за постојећа постројења и активности, надлежни орган издати дозволу најкасније до 31. децембра 2020. године, а да је овим предлогом закона тај рок померен до 31. децембра 2024. године.

По овој тачки дневног реда није било дискусије.

На предлог председника Одбора, Одбор је, са 13 гласова „за“, једногласно, одлучио да предложи Народној скупштини да прихвати Предлога закона о изменама Закона о интегрисаном спречавању и контроли загађивања животне средине, који је поднела Влада, у начелу.

За известиоца Одбора на седници Народне скупштине одређен је проф. др Љубинко Ракоњац, председник Одбора.

Трећа тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 11,40 часова.

СЕКРЕТАР ПРЕДСЕДНИК

Милица Башић Проф. др Љубинко Ракоњац